KOMISIJOS SPRENDIMAS
2009 m. lapkričio 30 d.
dėl Europos Parlamento ir Tarybos direktyvos 2008/57/EB dėl geležinkelių sistemos sąveikos Bendrijoje 27 straipsnio 4 dalyje nurodyto informacinio dokumento
(pranešta dokumentu Nr. C(2009) 8680)
(Tekstas svarbus EEE)
(2009/965/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. birželio 17 d. Europos Parlamento ir Tarybos direktyvą 2008/57/EB dėl geležinkelių sistemos sąveikos Bendrijoje (1), ypač jos 27 straipsnio 4 dalį,
atsižvelgdama į Europos geležinkelių agentūros 2009 m. balandžio 17 d. rekomendaciją (Nr. ERA/REC/XA/01-2009),
kadangi:
(1)
Direktyvos 2008/57/EB 27 straipsnio 3 dalyje nustatyta, kad Europos geležinkelių agentūra turi parengti informacinio dokumento projektą, kuriame būtų pateikiamos kryžminės nuorodos į visas riedmenų naudojimą reglamentuojančias valstybių narių nacionalines taisykles. Šiame dokumente turi būti išdėstomos kiekvienos valstybės narės nacionalinės taisyklės, kurias ji taiko visiems Direktyvos 2008/57/EB VII priede išvardytiems parametrams, ir apibrėžta šio priedo 2 skirsnyje nurodyta grupė, kuriai šios taisyklės priskiriamos. Pastarosios turi būti sudarytos iš taisyklių, apie kurias buvo pranešta pagal Direktyvos 2008/57/EB 17 straipsnio 3 dalį, įskaitant tas taisykles, apie kurias buvo pranešta priėmus technines sąveikos specifikacijas (toliau - TSS), (specifiniai atvejai, neišspręsti klausimai, nukrypti leidžiančios nuostatos) ir tas taisykles, apie kurias pranešta pagal Europos Parlamento ir Tarybos direktyvos 2004/49/EB (2) 8 straipsnį. Pirmoji informacinio dokumento versija Komisijai turi būti pateikta ne vėliau nei 2010 m. sausio 1 d.
(2)
Siekiant užtikrinti galimybę palyginti TSS ir nacionalinėse taisyklėse pateikiamus su tam tikru parametru susijusius reikalavimus ir parengti kryžmines nuorodas į juos, parametrų, pagal kuriuos būtina patikrinti TSS reikalavimų neatitinkančius eksploatuoti pradedamus riedmenis, sąrašas, viena vertus, padėtų išlaikyti suderinamumą su nacionalinėmis taisyklėmis ir jomis pagrįstais galiojančiais susitarimais, ir, antra vertus, atitiktų TSS nuostatas. Todėl būtina parengti parametrų sąrašą, kuris būtų kur kas išsamesnis nei Direktyvos 2008/57/EB VII priedo 1 skirsnyje pateikiamas dabartinis parametrų sąrašas. Tikslinga šio sprendimo priede nustatytą išsamų parametrų sąrašą laikyti Direktyvos 2008/57/EB 27 straipsnio 4 dalyje nurodyto informacinio dokumento pagrindu.
(3)
Šiame sprendime numatytos priemonės atitinka pagal Direktyvos 2008/57/EB 29 straipsnio 1 dalį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 2008/57/EB 27 straipsnio 4 dalyje nurodytas informacinis dokumentas rengiamas atsižvelgiant į šio sprendimo priede nustatytų parametrų sąrašą.
Be to, šiame sąraše pateikiama šiek tiek pagrindinės informacijos apie kiekvienos valstybės narės nacionalinę teisinę sistemą, kuri taikoma pradedant eksploatuoti geležinkelio riedmenis.
2 straipsnis
Sprendimas skiriamas valstybėms narėms ir Europos geležinkelių agentūrai, kuriai atstovauja jos vykdomasis direktorius.
Priimta Briuselyje 2009 m. lapkričio 30 d.